text: Skole bejler til konkursramte børn
  08 februar 2011 kl. 18.42
  De 70 skoleløse elever fra den konkursramte Jerne Privatskole er velkomne på den lokale Rudolf Steiner Skolen i Esbjerg.
  Tirsdag aften var elever og forældre fra den konkursramte skole indbudt til et orienteringsmøde på skolen.
  - Idéerne om faglighed, trivsel og kreativitet på Jerne Privatskole svarer til vores, siger Carsten Møller Christensen, skoleleder, Rudolf Steiner Skolen.
  Rudolf Steiner Skolen har ikke eksamener. I stedet får eleverne et vidnesbyrd.
  
  Indfører prøver
  Imidlertid er skolen parat til at indføre afgangsprøven i 9. klasse for at tiltrække eleverne fra Jerne.
  Skolen er parat til at overtage både lærere og elever fra Jerne.
  - Det betyder, at eleverne kan fortsætte på de nuværende hold med de samme lærere, oplyser Carsten Møller Christensen.
  Han lover, at det ikke bliver dyrere for forældrene at få deres børn på Rudolf Steiner Skolen. Skolepengene er på 765 kroner pr. måned for hver familie. En familie kan godt have flere børn på skolen.
  